b'\n_START_ARTICLE_\nVisko Teepak\n_START_SECTION_\nHistoriaa\n_START_PARAGRAPH_\nKauppias Gunnar Eriksson n\xc3\xa4ki 1950-luvun alussa ruotsinlaivan noutop\xc3\xb6yd\xc3\xa4ss\xc3\xa4 h\xc3\xa4nelle oudon makkarankuoren, jonka h\xc3\xa4nen ruotsalainen yst\xc3\xa4v\xc3\xa4ns\xc3\xa4 sanoi olevan puuselluloosasta viskoosimenetelm\xc3\xa4ll\xc3\xa4 valmistettu \xe2\x80\x9dsellofaanisuoli\xe2\x80\x9d. Sellaista valmistettiin tuolloin parissa yrityksess\xc3\xa4 Ruotsissa, ja aluksi Eriksson toi suolta sielt\xc3\xa4 Suomeen. Vuonna 1952 Eriksson perusti Hankoon Visko Oy:n ja johti yrityst\xc3\xa4 kuolemaansa 1974 saakka. Muita perustajia olivat kymmenkunta ahvenanmaalaista yksityishenkil\xc3\xb6\xc3\xa4 tai yrityst\xc3\xa4, muun muassa Nils Dahlman (1914\xe2\x80\x932000), josta tuli Viskon hallituksen puheenjohtaja. Tuotantotekniikan l\xc3\xa4hteeksi l\xc3\xb6ydettiin espoolainen insin\xc3\xb6\xc3\xb6ri Ole Gahmberg (1912\xe2\x80\x932002), joka oli opiskellut viskoositeollisuutta ja aloittanut 1941 viskoosikalvon eli sellofaanin valmistuksen itse kehitt\xc3\xa4m\xc3\xa4ll\xc3\xa4\xc3\xa4n laitteistolla Visko Oy:ss\xc3\xa4\xc3\xa4n Helsingiss\xc3\xa4. Gahmberg oli perustanut my\xc3\xb6s Tekosilkki Oy:n, mutta p\xc3\xa4\xc3\xa4tti myyd\xc3\xa4 sen koneet ja toisen yrityksens\xc3\xa4 nimineen maarianhaminalaisille sijoittajille._NEWLINE_Makkarankuoritehdas aloitti toimintansa 1953 hankolaisen margariinitehdas Oy Elo Ab:n j\xc3\xa4tt\xc3\xa4miss\xc3\xa4 tiloissa. Viskon keskushallinto ja kotipaikka kuitenkin pysyiv\xc3\xa4t Maarianhaminassa. Hankoa piinanneen hajuhaitan vuoksi Visko rakensi 1956 uuden tehtaan Bromarvin Santalaan, jossa se kuitenkin joutui kritiikin kohteeksi saaristoa kuormittavien j\xc3\xa4tevesiens\xc3\xa4 takia. Kuntaliitosten my\xc3\xb6t\xc3\xa4 tehdas sijaitsee taas Hangon kaupungin alueella._NEWLINE_Vuonna 1962 Visko alkoi valmistaa kuitupaperista keinosuolta, josta tuli nopeasti yrityksen p\xc3\xa4\xc3\xa4tuote. 1960-luvulla Visko vei tuotteitaan jo Australiaa ja Etel\xc3\xa4-Amerikkaa my\xc3\xb6ten, ja 1970-luvulla t\xc3\xa4rkeimm\xc3\xa4ksi markkina-alueeksi muodostui Pohjois-Amerikka. Samanlaista tuotetta teki vain seitsem\xc3\xa4n tehdasta koko maailmassa, mukana kemianj\xc3\xa4tit Hoechst ja Bayer. 1970-luvun alkupuolella Viskon Hangon-tehdas ty\xc3\xb6llisti suurimmillaan pari sataa ihmist\xc3\xa4. My\xc3\xb6s saasteongelmat jatkuivat, mik\xc3\xa4 oli yksi syy miksi Visko alkoi valmistaa makkarankuoria sellun ohella my\xc3\xb6s muovimateriaaleista. Visko sai Tasavallan presidentin vientipalkinnon 1978.\n_START_SECTION_\nYritys t\xc3\xa4n\xc3\xa4\xc3\xa4n\n_START_PARAGRAPH_\nVuonna 2007 Visko osti yhdysvaltalaisen vuonna 1933 perustetun Teepakin Euroopan-toiminnot ja syntyi Visko Teepak. Yrityksen tuotteista 98 prosenttia myyd\xc3\xa4\xc3\xa4n Suomen ulkopuolelle. Hangon lis\xc3\xa4ksi Visko Teepakilla on tehdas Belgian Lommelissa ja Meksikon Nuevo Laredossa sek\xc3\xa4 jalostuslaitokset Alankomaiden Delfzijliss\xc3\xa4, T\xc5\xa1ekin Brnossa ja Yhdysvalloissa Wisconsinin osavaltion Kenoshassa. Myyntikonttorien sijaintikaupungit ovat Hampuri, Z\xc3\xbcrich, Moskova, Shanghai, Tokio ja Mexico City.'